Diari Oficial de la Generalitat Valenciana


Sumari del DOGV 3664, del 12-01-2000 (2000/117)

ORDRE de 28 de desembre de 1999, de la Conselleria d'Ocupació, per la qual es regulen diverses mesures de foment d'ocupació destinades a persones amb discapacitat per a l'any 2000.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   3664

Data del DOGV
:   12-01-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/117


Data del document
:   28-12-1999

Organisme emissor
:   Conselleria d'Ocupació

Tipus de document
:   Ordre

Anàlisi jurídica

 Descriptors 

:   * ajuda als discapacitats
    * ajuda pública
    * suport econòmic
    * ajuda a l'ocupació
    * discapacitat
    * creació d'ocupació

ORDRE de 28 de desembre de 1999, de la Conselleria d'Ocupació, per la qual es regulen diverses mesures de foment d'ocupació destinades a persones amb discapacitat per a l'any 2000. [2000/117]
  
El treball té una gran importància com a factor d'integració social per a qualsevol persona adulta i, per tant, també per a les persones amb discapacitat. El problema és la falta d'informació, els prejudicis sobre les possibilitats laborals dels discapacitats i la deficient qualificació professional d'aquest col·lectiu que dificulten la seua integració en el mercat de treball, que actuen com a factors d'exclusió laboral i social.
  
Per això la importància de desenvolupar, des dels poders públics, polítiques de suport específiques per a aquest col·lectiu, a fi de fer realitat el principi d'igualtat d'oportunitats consagrat per la Constitució.
  
La Generalitat Valenciana, d'acord amb les consignacions pressupostàries destinades a aquesta finalitat i el cofinançament del Fons Social Europeu assumeix com un dels seus compromisos principals prestar una atenció prioritària a la problemàtica que pateix aquest col·lectiu a la nostra Comunitat. Amb aquesta finalitat, la Conselleria d'Ocupació va publicar en el DOGV número 3.491 de data 10 de maig de 1999, l'Ordre de 22 d'abril de 1999, per la qual es regulen les ajudes i subvencions per a la contractació indefinida de treballadors minusvàlids en empreses ordinàries. La present ordre pretén completar l'anterior en el sentit d'introduir un nou programa d'ocupació que subvencione els contractes temporals amb una duració mínima de 12 mesos a treballadors desocupats que patisquen alguna discapacitat física, psíquica o sensorial, a fi que aquest esforç pressupostari ajude les empreses a aconseguir el 2% de reserva de lloc a favor dels treballadors discapacitats.
  
D'altra banda, la present convocatòria continua incentivant la creació de centres especials d'ocupació i el seu manteniment a fi que siga un mitjà d'integració del major nombre possible de discapacitats en el règim normal de treball. Com a novetat, aquestes ajudes als centres especials d'ocupació s'han adaptat al que s'ha disposat en la normativa estatal (Ordre de q6 d'octubre de 1998, del Ministeri de Treball i Afers Socials, publicada en el BOE de 21 de novembre de 1998). No obstant això, la Generalitat Valenciana contribuirà al sosteniment salarial del personal de suport en aquells centres especials d'ocupació que tenen una plantilla majoritària de personal amb discapacitat psíquica.
  
També la present convocatòria ha patit una adaptació a la normativa estatal, abans esmentada, en allò que fa referència al foment de l'ocupació autònoma de persones desocupades que pateixen alguna discapacitat. La conseqüència és un increment de les ajudes que passen de les 500.000 pessetes a les 650.000 pessetes en concepte d'ajuda a fons perdut.
  
Així mateix es regula el programa Ocupació amb Suport que a través d'entitats promotores cerca la inserció laboral de persones que pateixen discapacitat psíquica en empreses col·laboradores.
  
En virtut d'això i fent ús de les atribucions que m'atorguen l'article 35 de la Llei 5/1983, del Govern Valencià, i l'article 47.11 de la Llei d'Hisenda Pública Valenciana,
  
ORDENE
  
CAPÍTOL I
  
Disposicions generals
  
Article 1. Objecte i àmbit
  
1. L'objecte de la present ordre és establir un programa d'ajudes destinades a promoure i facilitar la integració laboral de persones amb discapacitat, d'acord amb les consignacions que a aquest efecte establisca la Llei de Pressupostos de la Generalitat Valenciana per a l'any 2000.
  
2. El règim d'ajudes serà d'aplicació de la manera que es determina en els articles següents.
  
Article 2. Accions susceptibles de suport
  
1. Finançar parcialment projectes que generen ocupacions preferentment estables, per a treballadors discapacitats. Aquests projectes seran de dos tipus:
  
a) Projectes de creació de centres especials d'ocupació: els presentats per aquells promotors que pretenguen la creació d'un centre especial d'ocupació que complisca els requisits establits en el Reial decret 2.273/1985, de 4 de desembre (Boletín Oficial del Estado del 9), pel qual s'aprova el Reglament dels Centres Especials d'Ocupació, definits en l'article 42 de la Llei 13/1982, de 7 d'abril (Boletín Oficial del Estado del 30), d'Integració Social del Minusvàlid, en la redacció que en fa la disposició addicional 39 de la Llei 66/1997, de 30 de desembre (Boletín Oficial del Estado del 31), de Mesures Fiscals, Administratives i de l'Ordre Social.
  
b) Projectes d'ampliació de plantilla, presentats per aquells centres especials d'ocupació ja en funcionament.
  
2. Manteniment de llocs de treball de discapacitats als centres especials d'ocupació.
  
3. Fomentar l'experiència d'Ocupació amb Suport com una mesura singular d'obtenció d'una ocupació normalitzada, a través d'entitats promotores i col·laboradores.
  
4. Programa de suport a la contractació temporal de persones amb alguna discapacitat en el mercat ordinari de treball.
  
5. Finançar aquells projectes empresarials de treballadors amb alguna discapacitat desocupats que pretenguen constituir-se com a treballadors autònoms.
  
Article 3
  
Les ajudes previstes en la present disposició tenen la naturalesa jurídica de subvencions públiques i la seua quantia es regula per a cada tipus d'acció en els articles corresponents d'aquesta ordre. La seua concessió està condicionada a l'existència de crèdit adequat i suficient per a això en els pressupostos de la Generalitat Valenciana per a l'any 2000.
  
Article 4. Beneficiaris de les ajudes
  
Podran ser beneficiaris de les ajudes previstes en la present ordre:
  
a) Per a les ajudes que s'indiquen en els números 1 i 2 de l'article 2, els titulars dels centres especials d'ocupació, qualificats i inscrits com a tals en el registre administratiu creat mitjançant ordre de 10 d'abril de 1986, de la Conselleria de Treball i seguretat Social.
  
Aquells centres especials d'ocupació que en la convocatòria anterior hagen obtingut alguna de les ajudes previstes en aquesta, hauran de presentar la justificació documental de conformitat amb el que s'indica en l'article 5 de l'Ordre de 10 d'abril de 1986 abans esmentada:
  
1. Una memòria amb els següents apartats:
  
- Titularitat del centre.
  
- Ubicació.
  
- Activitat principal i complementària.
  
- Compliment o no dels seus objectius econòmics i d'ajust personal i social. Causes que hi ha influït.
  
2. Relació de la plantilla.
  
3. Documentació econòmica:
  
- Balanç de situació.
  
- Compte d'explotació.
  
b) Per a les ajudes que s'indiquen en l'apartat 3 de l'article 2 com a entitats promotores, les administracions públiques o entitats sense fi de lucre que no tinguen la qualificació de centres especials d'ocupació, i com a entitats col·laboradores, les empreses privades qualsevol que siga la seua forma jurídica de constitució i que no tinguen la qualificació de centre especial d'ocupació. Ambdues amb àmbit d'actuació a la Comunitat Valenciana.
  
c) Per a les ajudes previstes en l'apartat 4 de l'article 2, aquelles empreses, qualsevol que siga la seua forma jurídica, i les entitats privades sense fi de lucre, amb àmbit d'actuació a la Comunitat Valenciana i que concerten els contractes temporals subvencionables, per a la seua execució exclusiva en centres de treball radicats a la Comunitat.
  
d) Per a les ajudes que s'indiquen en el número 5 de l'article 2 les persones amb alguna discapacitat que, tot i estar en situació de desocupació, vulguen establir-se com a treballadors autònoms o per compte seu.
  
Article 5. Presentació de sol·licituds i documentació
  
1. Les sol·licituds per a l'obtenció de les ajudes regulades en la present ordre es presentaran en l'imprés normalitzat en els llocs i terminis assenyalats per a cada tipus d'ajuda en el capítol corresponent d'aquesta ordre.
  
2. Les sol·licituds hauran d'anar acompanyades, a més de la documentació específica que per a cada una de les ajudes concretament s'estableix en els corresponents articles d'aquesta ordre, dels documents que a continuació s'indiquen, en original o fotocòpia compulsada:
  
a) Documentació acreditativa de la personalitat del beneficiari i poder suficient del representant.
  
b) Si és el cas, documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els termes establits en l'ordre de 30 de maig de 1996 de la Conselleria d'Economia i Hisenda, la vigència de la qual haurà d'estendre's fins al moment de l'atorgament de la subvenció.
  
- Certificat de l'Agència Estatal d'Administració Tributària, en vigor.
  
- Certificat de la Conselleria d'Economia i Hisenda de la Generalitat Valenciana, en vigor.
  
- Certificat de la Tresoreria General de la Seguretat Social, en vigor.
  
- Alta en l'Impost d'Activitats Econòmiques i rebut o rebuts d'estar-hi al corrent, o declaració responsable d'estar-ne exempt del pagament.
  
c) Dades de domiciliació bancària segons el model facilitat a l'efecte (fitxa de manteniment de tercers), llevat que s'hi hagueren presentat amb anterioritat.
  
d) Si és el cas, declaració responsable referida a les ajudes a càrrec d'un règim de minimis rebudes per l'entitat durant els tres últims anys, comptats des de la primera ajuda obtinguda per la norma de minimis, amb indicació de l'import, l'organisme, la data de concessió i el règim d'ajudes en què s'emparava; o si és el cas, declaració responsable de no haver-ne rebuda cap.
  
e) Memòries explicatives dels projectes objecte de les subvencions.
  
3. Quan la sol·licitud no reunisca els requisits assenyalats en l'article 71 de la Llei 4/1999, de 13 de gener de 1999, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així es considerarà que ha desistit de la seua petició, després de la resolució prèvia que haurà de ser dictada en els termes previstos en l'article 42 de l'esmentada llei.
  
Article 6. Criteris per a la concessió de les ajudes
  
Les ajudes s'atorgaran fins a esgotar el crèdit disponible segons l'ordre en què la sol·licitud haja tingut entrada en qualsevol dels registres d'entrada de la Conselleria d'Ocupació, sempre que es complisquen els requisits exigits i s'adjunte la totalitat de la documentació exigida per a cada tipus d'ajuda.
  
Article 7. Tramitació, resolució i recursos
  
1. L'òrgan administratiu instructor podrà demanar al sol·licitant l'aportació addicional d'altres documents o dades aclaridors que considere necessaris per a resoldre la sol·licitud presentada.
  
2. La competència per a conéixer i resoldre les sol·licituds formulades correspon al conseller d'Ocupació.
  
3. El termini màxim per a resoldre i notificar la resolució procedent serà de sis mesos comptadors des de la presentació de la sol·licitud en qualsevol dels registres d'entrada de la Conselleria d'Ocupació, en el supòsit que aquesta s'efectuara una vegada publicada l'ordre per la qual es fan públics les línies de crèdit i l'import global màxim destinat a la concessió de les ajudes previstes en la present convocatòria. Altrament, el termini s'iniciarà a partir de l'endemà de la dita publicació.
  
4. Transcorregut el termini anterior sense que s'hi haja dictat i notificat resolució expressa, s'entendrà desestimada la pretensió per silenci administratiu, de conformitat amb el que s'ha previst en l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener. Tot això sense perjudici que subsistisca l'obligació legal de resoldre la petició formulada.
  
5. La resolució de concessió de les ajudes en fixarà expressament la quantia i incorporarà, si és el cas, les condicions, obligacions i determinacions accessòries a què haja d'ajustar-se el beneficiari, i s'hi notificarà als interessats en els termes previstos en l'article 58 de la Llei 30/1992, abans esmentada.
  
6. Les resolucions que dicte el conseller d'Ocupació a l'empara de la present convocatòria esgoten la vida administrativa i contra aquestes podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució, d'acord amb el que s'ha establit en l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa. I això, sense perjudici del que s'ha disposat en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del procediment Administratiu Comú, i de la possibilitat que els interessats puguen exercir-ne, si és el cas, qualsevol altre que consideren procedent.
  
Davant la desestimació per silenci administratiu podrà interposar-se enfront de l'acte presumpte idèntic recurs, en el termini de sis mesos, comptadors des que haguera finalitzat el termini que per a dictar i notificar la resolució expressa s'esmenta en el número 3 d'aquest article. Tot això de conformitat amb el que s'ha disposat en l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, i sense perjudici del que s'ha disposat en els articles 116 i 117, abans esmentats.
  
Article 8. Resolució d'incidències
  
1. La Direcció General de Foment de l'Ocupació serà competent per a resoldre les incidències que es produïsquen amb posterioritat a la seua concessió, com ara pròrrogues de terminis, modificacions justificades del projecte inicial o qualsevol variació de les condicions particulars de la concessió.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 9. Concurrència d'ajudes i subvencions
  
L'import de les ajudes o subvencions regulades en la present ordre no podrà ser, en cap cas, de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, nacionals o internacionals, supere el cost de l'activitat que desenvoluparà el beneficiari.
  
En el supòsit anterior, i quan la subvenció principal siga de la Generalitat Valenciana serà procedirà al reintegrament de l'excés obtingut sobre el cost de l'actualitat desenvolupada.
  
Article 10. Control de les ajudes
  
1. Correspondrà a la Direcció General de Foment de l'Ocupació, portar a cap la funció de control de las subvencions concedides, i també l'avaluació i seguiment del present programa.
  
2. El beneficiari estarà obligat a sotmetre's a les actuacions de control financer de la Intervenció General i del òrgans competents de les institucions comunitàries.
  
Article 11. Liquidació de les ajudes
  
Una vegada dictada la resolució de concessió es lliurarà l'import de l'ajuda reconeguda a cada beneficiari, de la forma indicada per a cada tipus d'acció en els articles corresponents d'aquesta ordre.
  
Article 12. Obligacions del beneficiari
  
A més de les obligacions que per als beneficiaris de cada tipus d'acció s'estableixen en els corresponents articles d'aquesta ordre, es declaren amb caràcter general les següents:
  
A. Facilitar totes les dades i la informació, en qüestions relacionades amb les subvencions concedides, que els siguen requerides per la Conselleria d'Ocupació, i també comunicar a la Conselleria les incidències i variacions que es produïsquen en relació amb aquelles.
  
B. Per tractar-se d'ajudes cofinançades pel Fons Social Europeu, el beneficiari s'ajustarà a les normes d'informació i publicitat que estableixen les disposicions comunitàries.
  
Article 13. Minoració i reintegrament de les ajudes concedides
  
L'incompliment per part del beneficiari de qualsevol dels requisits, condicions i la resta de circumstàncies que donaren lloc a l'atorgament de La subvenció, especialment, l'incompliment de l'obligació de la justificació, l'obtenció de la subvenció sense reunir les condicions requerides per a això, l'incompliment de la finalitat per a la qual la subvenció va ser concedida, i també les condicions imposades als beneficiaris amb motiu de la concessió de la subvenció, la desqualificació del centre especial d'ocupació mitjançant resolució de l'òrgan competent, la no-creació o manteniment dels llocs de treball compromesos, falsejament de dades, fets o documentació aportada, després de les actuacions prèvies procedents, donarà lloc a la minoració o, si és el cas, a la resolució de la subvenció concedida, amb reintegrament a la Hisenda Pública de la Generalitat Valenciana de les quantitats indegudament percebudes i exigència de l'interés de demora des del moment de pagament de la subvenció; es garantirà, quan siga procedent l'audiència de l'interessat de la subvenció concedida.
  
Si es produeix l'amortització anticipada del préstec, una vegada transcorregut el període de manteniment obligatori, es reintegrarà la part de subvenció financera no meritada
  
CAPÍTOL II
  
Article 14. Ajudes per a la creació o ampliació de llocs de treball
  
Les ajudes recollides en aquest capítol tenen com a finalitat donar suport a projectes generadors d'ocupació (amb viabilitat econòmica, tècnica i financera) de caràcter estable per a persones amb discapacitat a través de la creació o ampliació dels centres especials d'ocupació.
  
1. L'assistència tècnica podrà consistir en alguna de les modalitats següents:
  
Estudis de viabilitat, organització, comercialització, diagnosis i altres de naturalesa anàloga.
  
Auditories i informes econòmics.
  
Assessorament en les diferents àrees de gestió empresarial.
  
Aquesta assistència tècnica serà prestada per empreses o persones físiques especialitzades i que reunisquen garanties de solvència professional.
  
2. Per a sufragar la inversió fixa en projectes d'interés social.
  
3. Per a subvenció parcial d'interessos dels préstecs que obtinguen d'entitats de crèdit públiques o privades que tinguen subscrit a aquest efecte conveni amb la Conselleria d'Ocupació, en les condicions següents:
  
a) Els préstecs per a ser subvencionables hauran de ser concedits per aquelles entitats de crèdit, públiques o privades, que tinguen subscrit un conveni a aquest efecte amb la Conselleria d'Ocupació.
  
b) La subvenció financera serà de tres punts del tipus d'interés fixar per l'entitat de crèdit, pública o privada, que concedisca el préstec al sol·licitant, pagadora d'una sola vegada, en quantia calculada com si la subvenció es meritara cada any de la duració d'aquest, inclòs el possible període de carència.
  
La quantia subvencionable d'aquests estarà compresa entre 500.000 pessetes (3.005,06 euros) i 4 milions de pessetes (24.040, 48 euros).
  
Els préstecs l'import dels quals no supere els 2 milions de pessetes (12.020, 24 euros) tindran una duració màxima de 5 anys, i es podrà incloure un any de carència.
  
Per al supòsit de préstec de quantia superior, el termini d'amortització podrà ser de fins a huit anys, i es podrà incloure dos anys de carència.
  
Tot això, sense perjudici que puguen concertar-se operacions de major durada; en aquest cas el tram que excedisca d'allò anteriorment indicat no serà objecte de subvenció.
  
Els préstecs no podran ser cancel·lats durant el primer any de vida. Si així es fa, el prestatari estarà obligat a reintegrar a la Tresoreria de la Generalitat Valenciana la totalitat de la subvenció percebuda. Si l'amortització anticipada es produeix una vegada transcorregut l'esmentat període, el reintegrament ho serà de la part de la subvenció no meritada.
  
Les subvencions anteriors, números 1, 2 i 3, seran, en conjunt, de fins a 2.000.000 de pessetes (12.020,24 euros), per lloc de treball creat amb caràcter estable, si el centre especial d'ocupació supera el 90% de treballadors discapacitats, respecte del total de la plantilla.
  
La quantia de la subvenció per lloc creat de caràcter estable serà de fins a 1.500.000 pessetes (9.015,18 euros) si el nombre de treballadors discapacitats del centre especial d'ocupació està comprés entre el 70% i el 90%, respecte del total de la plantilla.
  
Als efectes de determinar el percentatge de treballadors discapacitats no es computarà el personal no discapacitat dedicat a la prestació de serveis d'ajust personal i social, i també el que preste serveis en aquelles activitats o llocs de treball específics que, per la pròpia naturalesa o complexitat, no puguen ser exercits per persones discapacitades.
  
S'entendrà per serveis d'ajust personal i social els de rehabilitació, terapèutics, d'integració social, culturals i esportius que procuren al treballador discapacitat del centre especial d'ocupació una major rehabilitació personal i millor adaptació de la seua relació social.
  
Article 15. Obligacions dels beneficiaris
  
La creació o ampliació de llocs de caràcter estable als centres espcials d'ocupació hauran de mantenir-se, des del moment de la contractació indefinida, com a mínim un termini de tres anys.
  
En el supòsit que es produïsca alguna baixa als llocs de treball indicats en el paràgraf anterior, el centre especial d'ocupació, disposa de dos mesos de termini per a substituir el dit lloc, i caldrà comunicar l'esmentada situació a la Direcció General de Foment de l'Ocupació, adjuntant contracte de treball, alta en la Seguretat Social, certificat de minusvalidesa i situació de sol·licitant d'ocupació del treballador substitut.
  
Article 16. Documentació, lloc i termini
  
1. Documentació:
  
A més de la documentació general que estableix l'article 5.2 i, si és el cas, l'acreditació d'haver realitzat, la justificació documental de conformitat amb el que s'ha indicat en l'article 5 de l'Ordre e 10 d'abril de 1986 i que s'indica en l'article 4 apartat a) d'aquesta ordre, les sol·licituds d'ajudes per a la creació o ampliació de llocs de treball en centres especials d'ocupació aniran acompanyades de la documentació següent:
  
Amb caràcter general: indicar el nombre total de treballadors i nombre total de treballadors discapacitats que es contractaran.
  
Amb caràcter específic:
  
a) Assistència tècnica:
  
- Pressupost detallat i l'índex del contingut d'aquest.
  
- Memòria de l'entitat o el currículum vitae de les persones que realitzen l'estudi-assessorament.
  
b) Per a projectes d'interés social:
  
- Memòria del projecte i antecedents.
  
- Documentació acreditativa de les fonts de finançament.
  
- Programa d'actuació que garantisca l'execució de la inversió l'any 2000.
  
- Factures proforma o pressupostos de les inversions que es realitzaran i, si és el cas, projecte tècnic en els termes previstos en l'article 46.3 del Text Refós de la llei de la Hisenda Pública Valenciana.
  
c) Per a la subvenció parcial d'interessos de préstec.
  
Certificat d'aprovació del préstec per l'entitat prestadora on s'especifique:
  
Nom del prestatari, quantia, interès i termini d'amortització.
  
2. Lloc de presentació.
  
Les sol·licituds per a l'obtenció de les ajudes regulades en aquest capítol es dirigiran a la Direcció General de Foment de l'Ocupació i es presentaran en imprés normalitzat en el Registre General de la Conselleria d'Ocupació (c/ Colom, 66), sense perjudici d'allò que s'ha establit en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Termini.
  
El termini per a presentar les sol·licituds per a l'obtenció de les ajudes regulades en aquest capítol s'iniciarà l'endemà de la publicació d'aquesta ordre i finalitzarà el dia 31 d'octubre de l'any 2000.
  
Article 17. Justificació i pagament de les ajudes
  
Les ajudes per a la creació o ampliació de llocs de treball es faran efectives en els següents termes:
  
A més de la documentació específica caldrà amb caràcter general la prèvia presentació dels contractes de treball, document d'alta o variació de dades de la Seguretat Social, certificat de minusvalidesa i, si és el cas, còpia de la targeta de sol·licitud d'ocupació o certificat justificatiu de l'oficina d'ocupació de la Generalitat Valenciana de la seua inscripció coma sol·licitant d'ocupació que acrediten les contractacions o transformacions de contractes en indefinits efectuades.
  
a) La subvenció per assistència tècnica se satisfarà després de la presentació prèvia de les factures justificatives de la despesa realitzada.
  
b) La subvenció a la inversió fixa se satisfarà després de la presentació prèvia de les factures justificatives de la inversió realitzada i si és el cas els certificats d'obra.
  
c) Les subvencions financeres s'endossaran s'una sla vegada a l'entitat creditícia corresponent després de la presentació prèvia del contracte de préstec davant d'aquesta conselleria en un temini de trenta dies des de la data de notificació de la resolució de concessió. Aquestes ajudes es destinaran a l'amortització del principal, en els termes dels convenis de col·laboració vigents en cada exercici. No obstant això les entitats podran formalitzar els préstecs abans de conéixer l'aprovació o denegació de l'ajuda, si bé el prestatari haurà d'assumir el risc de fer front als interessos, en cas que no obtinga l'ajuda sol·licitada.
  
El termini per a la justificació serà el que es determine en la resolució de concessió i en tot cas el termini màxim serà el dia 30 de novembre de l'any 2000.
  
CAPÍTOL III
  
Ajudes per al manteniment
  
de llocs de treball en centres especials d'ocupació
  
Article 18. Manteniment dels llocs de treball
  
A fi de facilitar el manteniment dels llocs de treball, els centres especials d'ocupació podran accedir a les següents ajudes:
  
1.Bonificació del 100% de la quota empresarial a la Seguretat Social, incloses les d'accident de treball i malaltia professional i les quotes de recaptació conjunta. Aquestes bonificacions seran deduïdes directament pels centres especials d'ocupació, després de l'autorització prèvia de la Direcció General de Foment de l'Ocupació, de les quotes que cal liquidar mensualment a la seguretat Social, d'acord amb la normativa vigent en aquesta matèria.
  
2. Subvenció per manteniment de lloc de treball ocupat per persona discapacitada que estiga donat d'alta en la Seguretat Social.
  
En els supòsits de jornada laboral a temps complet, el seu import ascendirà al 50% del salari mínim interprofessional vigent l'any 2000. Aquesta quantia es reduirà proporcionalment d'acord amb la jornada realitzada.
  
Quan un treballador o treballadora es trobe en situació d'incapacitat temporal (IT) la subvenció salarial mencionada en aquest apartat es referirà exclusivament als dies, el pagament de la qual anirà a càrrec del centre especial d'ocupació, de conformitat amb el que dispose la normativa de la Seguretat Social.
  
3. Subvencions per assistència tècnica destinades a:
  
a) Estudis de viabilitat, organització, comercialització, diagnosi i altres e naturalesa anàloga.
  
b) Auditories i informes econòmics.
  
c) Assessorament en les diverses àrees de gestió empresarial.
  
Aquesta assistència tècnica la prestaran empreses o persones físiques especialitzades i que reunisquen garanties de solvència professional.
  
d) Excepcionalment, es podrà subvencionar en aquells centres especialitzats d'ocupació en què el nombre total de la plantilla, la contractació de personal o serveis de suport laboral, terapèutics o de rehabilitació.
  
L'import d'aquestes ajudes no superarà el 50% del cost de la despesa efectuada, o si és el cas, el 50% del cost salarial.
  
4. Subvenció per a l'adaptació de llocs de treball i eliminació de barreres arquitectòniques en una quantia màxima no superior a 300.000 pessetes (1.803, 04 euros) per lloc de treball de personal discapacitat en plantilla, sense que en cap cas ultrapasse el cost real que a aquest efecte es justifique per la indicada adaptació o eliminació.
  
5. Subvenció, per una sola vegada, destinada a sanejar i equilibrar financerament els centres especials d'ocupació, a fi d'aconseguir-ne la reestructuració perquè abasten nivells de productivitat i rendibilitat que garantisquen la seua viabilitat i estabilitat.
  
6. Subvenció dirigida a equilibrar el pressupost d'aquells centres que manquen de fi de lucre i siguen d'utilitat pública i imprescindibles. Aquesta subvenció no podrà cobrir resultats adversos derivats d'una gestió deficient segons el criteri de l'administració.
  
Per a la concessió i determinació de la seua quantia es tindrà en compte allò que s'ha disposat en l'article 12 del Reial Decret 2.273/1985, de 4 de desembre, pel qual s'aprova el Reglament dels Centres Especials d'Ocupació.
  
Article 19. Requisits dels beneficiaris
  
Els titulars dels centres especials d'ocupació, qualificats i inscrits com a tals en el registre administratiu creat mitjançant l'Ordre de 10 d'abril de 1986, de la Conselleria de Treball i Seguretat Social, hauran de complir els següents requisits:
  
a) Per a la subvenció salarial: haver pagat el salari corresponent als treballadors discapacitats del centre.
  
b) Per a la bonificació de quotes a la Seguretat Social: acreditar el compliment, en temps i forma, de les obligacions que en matèria de cotització tenen els centres especials d'ocupació.
  
c) Per a la subvenció per assistència tècnica: motivar la necessitat de l'acció per la qual se sol·licita l'ajuda.
  
d) Per a la subvenció destinada a adaptar llocs de treball i eliminar barreres arquitectòniques: justificar-ne la necessitat mitjançant l'oportuna memòria i, si és el cas, projecte tècnic en els termes de l'article 46.3 del Text Refós de la Llei d'Hisenda Pública de la Generalitat Valenciana.
  
e) Per a la subvenció d'equilibri financer i l'ajuda d'equilibri pressupostari: acreditar que el centre, a més de tenir viabilitat tècnica, econòmica i financera, es troba en el moment de la sol·licitud en una situació financera tal que es posa en greu perill la seua subsistència i, per tant, el manteniment dels llocs de treball. Per a això s'haurà de presentar la documentació econòmica precisa que permeta determinar la necessitat i quantia de l'ajuda que garantisca la reestructuració i viabilitat del centre.
  
Article 20. Documentació, lloc i termini
  
1. Documentació:
  
A més de la documentació general que estableix l'article 5.2 i de l'acreditació d'haver realitzat, si és el cas, la justificació documental d'acord amb allò que s'ha indicat en l'article 5 de l'Ordre de la Conselleria de Treball i Seguretat Social i que s'indica en l'article 4 apartat a) a d'aquesta ordre haurà d'adjuntar-se en cada cas, la següent:
  
a) Bonificacions de quotes a la Seguretat Social:
  
- Certificat d'empresa expedit per la Tresoreria General de la Seguretat Social.
  
- Document TA-6. Document d'alta del centre en la Seguretat Social.
  
b) Costos salarials
  
- Relació nominativa, segons imprés normalitzat, del personal amb discapacitat per als llocs de treball dels quals se sol·licita l'ajuda.
  
En el supòsit de realitzar noves contractacions hauran d'aportar-se els contractes de treball, els informes d'alta en la Seguretat Social, el certificat de discapacitat i la documentació acreditativa de la situació de sol·licitant d'ocupació.
  
c) Assistència tècnica
  
- Memòria amb pressupost detallat i índex del contingut d'aquest.
  
- Memòria de l'entitat o el curriculum vitae de les persones que realitzen l'estudi-assessorament.
  
- Contractes de treball o de prestació de serveis.
  
- Si és el cas, documents d'alta en el sistema de la Seguretat Social.
  
d) Adaptació de llocs de treball
  
- Memòria valorada i estudi tecnicoeconòmic.
  
- Programa d'actuació que garantisca l'execució de la inversió en el 2000.
  
- Pressupostos i factures proforma de la inversió que es realitzarà i projecte tècnic, si és el cas.
  
e) Subvenció d'equilibri financer i ajuda a l'equilibri pressupostari
  
- Memòria explicativa del desequilibri financer i el seu origen.
  
- Estudi economicofinancer.
  
- Balanços i comptes d'explotació provisionals per als dos exercicis següents.
  
A més, per a supòsit d'ajuda d'equilibri pressupostari:
  
- Declaració d'imprescindibilitat per a assegurar l'ocupació remunerada i la prestació de serveis d'ajust personal i social, entenent per aquests els de rehabilitació, terapèutics, d'integració social, culturals i esportius que procuren al treballador minusvàlid del centre especial d'ocupació, una major rehabilitació personal i una millor adaptació en la seua relació social.
  
2. Lloc de presentació.
  
Les sol·licituds per a l'obtenció de les ajudes regulades en aquest capítol es dirigiran a la Direcció General de Foment de l'Ocupació i es presentaran en imprés normalitzat al Registre General de la Conselleria d'Ocupació (c/ Colom, 66), sense perjudici d'allò que s'ha establit en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Termini.
  
Les sol·licituds d'ajudes regulades en aquest capítol hauran de formalitzar-se en el termini d'un mes comptador des de l'endemà de la publicació de la present ordre en el Diari Oficial de la Generalitat Valenciana, llevat que el centre especial d'ocupació no haja iniciat les seues activitats; en aquest cas el termini màxim per a la petició d'aquestes ajudes finalitzarà el 31 d'octubre de l'any 2000.
  
En el supòsit d'ampliació de plantilla, per a les ajudes establides en l'article 18.2, 18.3 i 18.4, la sol·licitud de l'ajuda respecte dels nous treballadors es realitzarà en el termini d'un mes comptadors a partir de la data de la seua contractació. En tot cas, aquestes sol·licituds no podran ser posteriors al 31 d'octubre de l'any 2000.
  
Article 21. Justificació i pagament
  
Les ajudes per al manteniment de llocs de treball en centres especials d'ocupació es faran efectives en els següents termes:
  
a) Les ajudes als costos salarials de l'article 18.2 i les corresponents a l'assistència tècnica indicades en l'article 18.3, es justificaran mitjançant el pagament de salaris i despeses subvencionables a través de nòmines degudament firmades, TC1 i TC2 dels mesos de gener i desembre i relació per a cada mes, segons imprés normalitzat dels treballadors discapacitats, en alta i, si és el cas, factures acreditatives de la despesa efectuada que presente el beneficiari, en els següents terminis.
  
Primer termini: de l'1 al 15 de març: nòmines i factures dels mesos de gener i febrer i TC1 i TC2 de gener.
  
Segon termini: de l'1 al 15 de juny: nòmines i factures dels mesos de març, abril i maig.
  
Tercer termini: de l'1 al 15 de setembre. Nòmines i factures dels mesos de juny, extra, si és el cas, juliol i agost.
  
Quart termini: de l'1 al 15 de novembre. Nòmines i factures dels mesos de setembre i octubre.
  
Cinqué termini: de l'1 al 15 de febrer de l'any 2001: nòmines i factures dels mesos de novembre, desembre i extra, si és el cas, i TC1 i TC2 del mes de desembre.
  
b) La subvenció per a l'adaptació de llocs o eliminació de barreres es pagarà després de la presentació prèvia de factures i, si és el cas, certificats d'obra, corresponents a les inversions efectivament realitzades, amb un termini màxim de justificació fins al 15 de novembre de l'any 2000.
  
c) Les subvencions d'equilibri financer i equilibri pressupostari establides en l'article 18.5 i 18.6, es lliurarà d'una sola vegada de manera immediata a la concessió d'aquestes.
  
En el termini d'un mes el centre beneficiari haurà de presentar la documentació econòmica i comptable que justifique l'aplicació de l'ajuda percebuda.
  
CAPÍTOL IV
  
Ocupació amb suport
  
Article 22. Ajudes
  
1. A fi de potenciar experiències singulars que comporten la creació de llocs de treball per a persones amb discapacitat psíquica en empreses ordinàries, a través, fonamentalment, d'accions basades en l'ocupació amb suport, s'estableixen les següents ajudes:
  
a) Ajudes als promotors del Projecte d'Ocupació amb Suport.
  
Es destinaran ajudes a aquelles entitats que promoguen projectes que comporten una experiència innovadora en l'àmbit de la integració laboral de les persones amb discapacitat psíquica en el mercat ordinari de treball, i aconseguisquen la seua contractació en empreses col·laboradores, utilitzant per a això els serveis del personal de suport (cercador d'ocupació, preparador laboral, formador etc.).
  
Amb aquesta ajuda es podrà subvencionar fins al 80% del salari del personal de suport en proporció directa amb el nombre de persones amb discapacitat psíquica integrades en el mercat laboral ordinari.
  
b) Ajudes per a empreses col·laboradores.
  
Es destinaran ajudes a aquelles empreses que, acreditades com a col·laboradores del projecte, contracten persones amb discapacitat psíquica, de conformitat amb la legislació laboral vigent.
  
Amb aquesta ajuda es podrà subvencionar fins al 100% dels costos del salari del personal amb discapacitat psíquica durant el període de contractació temporal en l'empresa col·laboradora fins a un límit de 900.000 pessetes (5.409,11 euros).
  
2. Les subvencions recollides en l'apartat b), mentre no siguen autoritzades per la Comissió Europea d'acord amb els articles 92 i 93 TCE, tindran la consideració d'ajudes de minimis i per tant la concessió estarà subjecta a la Comunicació de la Comissió Europea sobre ajudes de minimis (96/C 69/06).
  
Article 23. Documentació, lloc i termini
  
1. Documentació. A més de la indicada en l'article 5.2 s'haurà d'aportar:
  
a) Pels promotors del projecte
  
- Memòria de l'acció que es realitzarà, amb indicació de la fonamentació o justificació del projecte, equip de suport i càlcul estimat dels salaris d'aquest personal, objectius, desenvolupament de les accions 8detecció i seguiment dels treballadors discapacitats, formació prelaboral i ocupacional, prospecció de llocs de treball en empreses, inserció en l'empresa, avaluació i seguiment, empreses previstes com a col·laboradores, etc.
  
- Relació dels treballadors i les treballadores amb discapacitat, previstos, per a incloure'ls en l'acció.
  
b) Per les empreses col·laboradores
  
- Certificat lliurat per l'entitat promotora del projecte relatiu a la condició d'empresa col·laboradora en aquest.
  
- Compromís escrit de contractació, que indique la data d'inici i la duració prevista del contracte.
  
- Càlcul total estimat dels salaris dels treballadors i les treballadores amb compromís de contractació.
  
- Declaració responsable d'ajudes de minimis segons el que s'ha disposat en l'article 5.2 lletra d).
  
2. Lloc de presentació.
  
Les sol·licituds per a l'obtenció de les ajudes regulades en aquest capítol es dirigiran a la Direcció General de Foment de l'Ocupació i es presentaran en el Registre General de la Conselleria d'Ocupació (c/ Colom, 66) València, sense perjudici d'allò que s'ha establit en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Termini.
  
El termini per a la presentació de sol·licituds de les ajudes regulades en aquest capítol s'iniciarà l'endemà de la publicació d'aquesta ordre en el Diari Oficial de la Generalitat Valenciana i finalitzarà el 31 d'octubre de l'any 2000.
  
Article 24. Criteris per a l'avaluació de la concessió de les ajudes
  
Per a la concessió de les ajudes es tindran en compte els següents criteris:
  
- Funció social del projecte.
  
- Previsible integració de les persones amb discapacitat en el mercat ordinari de treball.
  
- Relació entre el nombre de personal de suport i les previsions de col·locació del personal amb discapacitat psíquica.
  
Article 25. Justificació i pagament
  
Les ajudes se satisfaran, d'acord amb la presentació del contracte de treball, alta en la Seguretat Social i, si és el cas, certificat de minusvalidesa, i de la justificació de despeses salarials, a través de nòmines, degudament firmades, TC1 i TC2, que presente el beneficiari en els següents terminis:
  
- Primer termini: de l'1 al 15 de març.
  
- Segon termini: de l'1 al 15 de juny.
  
- Tercer termini: de l'1 al 15 d'octubre.
  
- Quart termini: de l'1 al 5 de desembre.
  
- Cinqué termini : de l'1 al 15 de febrer de l'any 2001.
  
CAPÍTOL V
  
Programa de Suport a la Contractació Temporal
  
de Persones amb Discapacitat
  
Article 26. Ajuda a la contractació temporal de treballadors discapacitats
  
Les empreses que complisquen els requisits establits en l'article 4, paràgraf c) d'aquesta ordre i que inicialment contracten temporalment treballadors discapacitats durant l'any 2000, amb una duració mínima de 12 mesos, acollint-se als requisits per a la contractació temporal de foment d'ocupació per a minusvàlids regulada en l'article 44 de la Llei 42/1994, de 30 de desembre (BOE de 31 de desembre), disposició addicionals sisena de la Llei 13/1996, de 30 de desembre de 1996, de Mesures Fiscals, Administratives i d'Ordre Social (BOE de 31 de desembre) i disposició addicional desena de la Llei 5071996 de 31 de desembre) podran accedir a una ajuda de 300.000 pessetes per a la contractació inicial, per cada treballador discapacitat contractat, llevar que el dit contracte es rescindisca o es transforme en indefinit subvencionable durant l'any 2000; en aquest cas la subvenció serà proporcional a la duració del contracte temporal en el mateix any.
  
Article 27. Requisits específics dels beneficiaris
  
Els beneficiaris de les ajudes hauran de complir els següents requisits:
  
a) Estar al corrent en les seues obligacions tributàries i davant la Seguretat Social.
  
b) No haver amortitzat llocs de treball en els dotze mesos anteriors a la sol·licitud de l'ajuda, llocs de treball en virtut de conciliació, acomiadament declarat improcedent, acomiadament col·lectiu fonamentat en causes econòmiques, tècniques, organitzatives o de producció, com també l'extinció del contracte de treball prevista en l'article 52.c del Text Refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març.
  
Article 28. Exclusions
  
Queden exclosos de les ajudes regulades en aquest capítol:
  
a) Les contractacions realitzades amb treballadors que hagueren estat contractats en l'empresa amb posterioritat a l'1 de gener de 1999.
  
b) Contractacions que afecten el cònjuge, ascendents, descendents i la resta de parents per consanguinitat o afinitat fins al segon grau inclusivament de l'empresari o dels qui tinguen càrrecs de direcció o siguen membres d'òrgans d'administració de les empreses que tinguen la forma jurídica de societat, i les que es produïsquen amb aquests últims.
  
Article 29. Obligacions de l'empresari
  
Sense perjudici de les obligacions que la normativa social vigent estableix per als ocupadors, pel que fa a aquest capítol, es declaren expressament les següents:
  
1. Formalització dels contractes per escrit.
  
2. En el supòsit que el treballador cause baixa en l'empresa, llevat de causa de força major, aquesta tindrà l'obligació de substituir-lo en el termini de dos mesos, comptats des de la baixa en la Seguretat Social del treballador destituït, en les mateixes condicions contractuals que tenia el treballador substituït.
  
3. En el supòsit de transformar-se el contracte temporal en contracte indefinit, haurà de comunicar aquesta circumstància a l'organisme gestor d'aquesta ajuda.
  
Article 30. Documentació, lloc i termini
  
1. Documentació:
  
A més de la documentació general que estableix l'article 5.2 haurà d'adjuntar-se la següent:
  
a) Original i còpia de la targeta de sol·licitud d'ocupació actualitzada o certificat de l'oficina d'ocupació de la Generalitat Valenciana que acredite la seua inscripció com a sol·licitant d'ocupació.
  
b) Informe de vida laboral expedit per la Tresoreria General de la Seguretat Social.
  
c) original i còpia del contracte inicial de treball, en model oficial, degudament registrat per l'oficina d'ocupació.
  
d) Original i còpia de l'alta del treballador en el Règim General de la Seguretat Social.
  
e) Declaració responsable que les contractacions realitzades no estan compreses en els supòsits previstos en els articles 27.b i 28.b de la present disposició.
  
f) En el supòsit de transformar el contracte indefinit s'aportarà:
  
- Contracte de transformació de temporal en indefinit i document de variació de dades del treballador en el Règim General de la Seguretat Social.
  
2. Lloc de presentació.
  
Les sol·licituds per a l'obtenció de les ajudes regulades en aquest capítol es dirigiran a la Direcció General de Foment de l'Ocupació i es presentaran en l'imprés normalitzat en les corresponents direccions territorials d'ocupació, sense perjudici del que s'ha establit en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Termini.
  
El termini per a la presentació de sol·licituds per a l'obtenció de les ajudes regulades en aquest capítol s'iniciarà l'endemà de la publicació d'aquesta ordre en el Diari Oficial de la Generalitat Valenciana i finalitzarà el 31 d'octubre de l'any 2000.
  
4. Liquidació de l'ajuda.
  
Una vegada justificada l'ajuda i dictada la resolució de concessió, es lliurarà l'import total de l'ajuda reconeguda a cada beneficiari.
  
CAPÍTOL VI
  
Foment de l'ocupació autònoma per a persones
  
amb alguna discapacitat
  
Article 31. Ajudes a l'ocupació autònoma
  
Les persones amb alguna dicapacitat que, tot i estar en situació de desocupació, vulguen establir-se coma treballadors o treballadores autònoms i l'activitat de les qual que haurà de començar l'any 2000 estiga domiciliada a la Comunitat Valenciana, podran accedir a les següents ajudes:
  
a) Subvenció de 650.000 pessetes (3.906,58 euros) com a renda de subsistència que contribuïsquen a garantir des de l'inici de l'activitat uns ingressos mínims.
  
b) Subvencions financeres dels interessos dels préstecs destinats a finançar inversions necessàries per a la constitució en treballadors per compte seu que obtinguen d'aquelles entitats de crèdit, públiques o privades, que tinguen subscrit a aquest efecte el pertinent conveni de col·laboració financera amb la Conselleria d'Ocupació.
  
No seran subvencionables els préstecs que no reunisquen les condicions i característiques manifestada en els dits convenis.
  
La quantia de l'ajuda equivaldrà a tres punts de reducció dels interessos de préstecs destinats a finançar inversions necessàries per a la constitució en treballadors per compte seu. Es calcularan com si els interessos de cada any es meritaren d'una sola vegada en el moment de la concessió del préstec.
  
L'import dels préstecs objecte de la subvenció estarà comprès entre 500.000 pessetes (3.005,06 euros) i 6.000.000 de pessetes (36.060,73 euros).
  
Quan el préstec siga superior a 2.000.000 de pessetes (12.020,24 euros), el peticionari haurà d'adjuntar el pla d'inversions, segons model normalitzat, en aquest cas el valor d'aquestes determinarà l'import màxim del préstec subvencionable. En els préstecs l'import dels quals no supere els 2.000.000 de pessetes (12.020,24 euros), l'amortització serà com a màxim de 5 anys, i en els suupòsits superiors a aquest import, podrà ser de fins a 8 anys; tot això sense perjudici que puguen concertar-se operacions de major duració o quantia; en aquest cas, el tram que supere l'anteriorment indicat no serà objecte de subvenció.
  
El tipus d'interés serà fix o variable i es determinarà l'any 2000 en la forma que estableixen els convenis en vigor.
  
El préstec podrà formalitzar-se amb anterioritat a la sol·licitud de l'ajuda, però sempre durant l'any 2000.
  
Article 32. Requisits específics dels beneficiaris
  
Tots els beneficiaris que sol·liciten les ajudes per al seu establiment com a treballadors treballadores autònoms hauran de reunir els següents requisits:
  
- Tenir reconeguda la condició de minusvàlid o minusvàlida.
  
- Ser desocupat i estar inscrit com a sol·licitant d'ocupació en la corresponent oficina d'ocupació de la Generalitat Valenciana fins al moment de la presentació de la sol·licitud o. Si és el cas, fins a l'inici de l'activitat.
  
- S'entendrà com a treballador autònom o per compte seu aquell que realitza de manera habitual, personal i directa una activitat econòmica a títol lucratiu sense subjecció per això a contracte de treball i encara que utilitze el servei remunerat d'altres persones. No tindran aquesta consideració els socis de societats mercantils de capital.
  
Tampoc podran obtenir les ajudes establides en aquesta ordre els qui hagueren gaudit d'aquestes en algun dels tres exercicis anteriors al de nova petició.
  
Article 33. Documentació, lloc i termini
  
1. Documentació:
  
Els qui sol·liciten les ajudes per a establir-se com a treballadors autònoms hauran d'aportar, a més de la indicada en l'article 5.2 la següent documentació, en original o fotocòpies confrontades:
  
- Document nacional d'identitat i/o targeta acreditativa del número d'identificació fiscal.
  
- Còpia de la targeta de sol·licitud d'ocupació actualitzada o certificat de l'oficina d'ocupació de la Generalitat Valenciana que acredite la antiguitat.
  
- Memòria de l'activitat que realitzarà amb indicació succinta de les inversions projectades i les fonts de finançament.
  
- Certificat de qualificació de discapacitat.
  
- Informe de vida laboral expedit per la Tresoreria general de la Seguretat Social.
  
- En els casos que se sol·licite subvenció financera, s'aportarà el contracte de préstec o el certificat d'aprovació del préstec subvencionable i les seues característiques.
  
- En el supòsit de préstec superior a 2.000.00o de pessetes (12.020,24 euros) projecte d'inversions i pressupostos d'aquestes; adjuntant-hi documents acreditatius dels actes previs a aquelles.
  
- En el cas d'inici d'activitat amb caràcter previ a la sol·licitud de les ajudes, declaració d'alta en l'Impost d'activitats Econòmiques i resolució o certificat de la Tresoreria General de la Seguretat Social relativa a la inclusió en el Règim especial corresponent de la Seguretat Social, o si és el cas, certificat expedit per l'òrgan competent del col·legi oficial corresponent, relatiu a la incorporació a la mutualitat que tinga establida el dit col·legi.
  
- En el supòsit de sol·licitants que s'integren com a partícips de comunitats de béns, caldrà aportar documentació acreditativa de la constitució d'aquestes, i també còpia del corresponent pagament de l'Impost sobre transmissions Patrimonials i Actes Jurídics Documentats.
  
- Declaració responsable de no haver gaudit en cap dels tres exercicis anterior d'aquestes ajudes ni sol·licitat en el present exercici altres subvencions pel mateix concepte.
  
2. Lloc de presentació.
  
Les sol·licituds per a l'obtenció de les ajudes regulades en aquest capítol es dirigiran a la Direcció General de Foment de l'Ocupació i es presentaran en l'imprés normalitzat en les corresponents direccions territorials d'ocupació, sense perjudici del que s'ha establit en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Termini.
  
El termini per a la presentació de sol·licituds per a l'obtenció de les ajudes regulades en aquest capítol s'iniciarà l'endemà de la publicació d'aquesta ordre en el Diari Oficial de la Generalitat Valenciana i finalitzarà el 30 de setembre de l'any 2000.
  
Article 34. Justificació i pagament
  
Les ajudes per a l'ocupació autònoma de persones discapacitades es faran efectives en els següents termes:
  
- La subvenció en concepte de renda de subsistència es farà efectiva després de la justificació prèvia per part de l'interessat, en el termini de dos mesos des de la notificació de la resolució de concessió, tenint en tot cas com a data límit de presentació de l'esmentada documentació el dia 30 de novembre de l'any 2000, de l'inici de l'activitat laboral per compte seu i, mitjançant el document d'alta en l'Impost d'Activitats Econòmiques i de l'alta en el corresponent Règim especial de Treballadors Autònoms de la Seguretat Social o, si és el cas, certificat expedit per l'òrgan competent del col·legi oficial corresponent, relatiu a la incorporació a la mutualitat que tinga establida l'esmentat col·legi, llevat que ja haguera acreditat aquests punts en el moment de la sol·licitud
  
- La subvenció financera en concepte de reducció d'interessos seguirà el règim indicat en l'article 14. Apartat b) i es justificarà amb la presentació del contracte de préstec. El termini màxim per a la seua justificació el dia 30 de novembre de l'any 2000.
  
Article 35. Obligacions del beneficiari
  
Els destinataris de les ajudes tindran l'obligació de mantindre l'activitat per compte seu durant un temps mínim de tres anys i no cancel·lar el préstec durant el primer any de vida. Altrament estaran obligats a reintegrar la totalitat de les subvencions percebudes. Si es produeix l'amortització anticipada del préstec, una vegada transcorregut el període de manteniment obligatori es reintegrarà la part de subvenció financera no meritada.
  
DISPOSICIONS ADDICIONALS
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'any 2000.
  
Per complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a l'any 2000, mitjançant ordre de la Conselleria d'Ocupació es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
En el cas que els documents exigits que han d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és procedent, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
DISPOSICIONS FINALS
  
Primera
  
Es faculta el director general de Foment de l'Ocupació per a dictar les disposicions i adoptar les mesures que considere oportunes per al desenvolupament i l'aplicació d'allò que s'ha disposat en la present ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, a 28 de desembre de 1999
  
El conseller d'Ocupació,